Id-Deċiżjoni tal-Kunsill
tat-22 ta' Diċembru 2003
li temenda d-Deċiżjoni 2001/131/KE li tikkonkludi l-proċedura ta' konsultazzjoni ma' Ħaiti taħt Artikolu 96 tal-Ftehim ta' Sħubija ACP-KE
(2003/916/KE)
IL-KUNSILL TA' L-UNJONI EWROPEA,
Wara li kunsidra t-Trattat li jistabbilixxi l-Komunità Ewropea,
Wara li kunsidra l-Ftehim ta' Sħubija ACP-KE [1], li daħal fis-seħħ fl-1 ta' April 2003, u b'mod partikolari Artikolu 96 tiegħu,
Wara li kunsidra l-Ftehim Intern bejn ir-rappreżentanti tal-gvernijiet ta' l-Istati Membri, li jiltaqgħu fil-Kunsill, dwar miżuri li għandhom jittieħdu u l-proċeduri li għandhom jiġu segwiti għall-implimentazzjoni tal-Ftehim ta' Sħubija ACP-KE [2], u b'mod partikolari Artikolu 3 tiegħu,
Wara li kunsidra l-proposta mill-Kummissjoni,
Billi:
(1) Abbażi tad-Deċiżjoni 2001/131/KE [3], id-dispożizzjoni ta' għajnuna finanzjarja għal Ħaiti hija parzjalment sospiża bħala "miżuri xierqa" skond Artikolu 96(2)(ċ) tal-Ftehim ta' Sħubija ACP-KE.
(2) Id-Deċiżjoni 2001/131/KE tiskadi fil-31 ta' Diċembru 2003 u teħtieġ reviżjoni tal-miżuri qabel din id-data.
(3) Il-prinċipji demokratiċi xorta għadhom mhux rispettati f'Ħaiti. Madankollu, azzjonijiet għas-sostenn tad-demokratizzazzjoni, t-tisħiħ tar-regola tal-liġi u l-proċess elettorali għandhom jiġu appoġġati, u b'mod partikolari bħala sostenn tal-missjoni li magħha l-Organizzazzjoni ta' l-Istati Amerikani kienet fdata mir-Riżoluzzjonijiet tagħha Nri 806, 822 u 1959. Azzjonijiet għat-tisħiħ tas-soċjetà ċivili u s-settur privat, għall-ġlieda kontra l-faqar, sabiex tingħata assistenza umanitarja u ta' emerġenza u dawk ta' benefiċċju dirett għan-nies ta' Ħaiti għandhom jiġu implimentati aktar.
IDDEĊIEDA KIF ĠEJ:
Artikolu 1
Id-Deċiżjoni 2001/131/KE hija hawnhekk emendata kif ġej:
1. Fit-tieni u fit-tielet paragrafi ta' Artikolu 3, id-data tal-31 ta' Diċembru 2003 għandha tiġi sostitwita b' "31 ta' Diċembru 2004";
(i) fit-tieni subparagrafu "31 ta' Diċembru 2003" għandu jiġi sostitwit b' "31 ta' Diċembru 2004";
(ii) it-tielet subparagrafu għandu jiġi sostitwit b'dan li ġej:
""Għandu jiġi rivedut regolarment u mill-inqas f'sitt xhur.""
2. L-Anness għandu jiġi sostitwit bit-test li jidher fl-Anness ma' din id-Deċiżjoni.
Artikolu 2
Din id-Deċiżjoni għandha tidħol fis-seħħ fil-jum ta' l-adozzjoni tagħha.
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea
Magħmula fi Brussel, fit-22 ta' Diċembru 2003.